HRVATSKO KNJIŽNIČARSKO DRUŠTVO



CROATIAN LIBRARY ASSOCIATION

**Glavni odbor (2014.- 2016.)**

Hrvatske bratske zajednice 4

10000 Zagreb

**ZAPISNIK** s 12. sjednice Glavnog odbora HKD-a

Dvanaesta sjednica Glavnog odbora HKD-a održana je 22. rujna 2016. u Uredu Hrvatskoga knjižničarskog društva. Sjednica je trajala od 11.00 do 13.30 sati.

Prisutni:

**Dunja Holcer** (*predsjednica Hrvatskoga knjižničarskog društva*)

**Astrid Grobenski-Grgurić** *(1. potpredsjednica HKD-a*),

**Blaženka Peradenić-Kotur** *(2. potpredsjednica HKD-a i predsjednica Zagrebačkog knjižničarskog društva),*

**Katja Matković-Mikulčić** *(predsjednica Etičkog povjerenstva)*

**Tamara Krajna** *(predsjednica Nadzornog odbora)*

**Mladen Masar** *(predsjednik Društva knjižničara Zadar)*

**Miroslav Katić** *(predsjednik Društva knjižničara Karlovačke županije*)

**Mirna Grubanović** *(predsjednica Društva knjižničara Slavonski Brod)*

**Natalija Hrženjak** *(predsjednica Knjižničarskog društva Međimurske županije)*

**Ante Mrgan** (*predsjednik Knjižničarskog društva Sisačko-moslavačke županije*)

**Milan Šarić** (predsjednik Društva knjižničara Ličko-senjske županije)

**Korina Udina** (predsjednica Knjižničarskog društva Rijeka)

**Ljiljana Hajdin** *(predsjednica Knjižničarskog društva Varaždin)*

**Katarina Todorcev Hlača** *(glavna urednica HKD Novosti)*

**Marija Šimunović** *(u.z. blagajnica)*

Dunja Holcer, predsjednica Hrvatskoga knjižničarskog društva pozdravila je prisutne i zahvalila na odazivu na sjednicu.

Novi predsjednici regionalnih društava predstavili su se i međusobno upoznali.

**Ad. 1. Usvajanje Dnevnog reda**

Dnevni red je jednoglasno usvojen.

**Ad. 2. Usvajanje Zapisnika s 11. sjednice GO**

Zapisnik je jednoglasno usvojen.

**Ad. 3. Prijedlog Ocjenjivačkog odbora za dodjelu Kukuljevićeve nagrade**

Dunja Holcer, predsjednica HKD-a, pročitala je izvješće Ocjenjivačkog odbora za dodjelu Kukuljevićeve nagrade. Donesena je jednoglasna odluka da se Kukuljevićeva povelja dodijeli sljedećim kandidatkinjama (abecednim redom): Ranka Javor, knjižničarska savjetnica (KGZ), dr. sc. Mikica Maštrović, knjižničarska savjetnica (NSK); dr. sc. Marina Mihalić, knjižničarska savjetnica (NSK – umirovljenica); mr. sc. Davorka Pšenica, knjižničarska savjetnica (NSK), dr. sc. Marina Vinaj, knjižničarska savjetnica (Knjižnica Muzeja Slavonije).

Još je kandidatkinja zaslužilo nagradu, međutim propozicije Pravilnika ograničavaju do pet dodijeljenih nagrada. Stoga Ocjenjivački odbor smatra kako se predlagači kandidatura (kao i sami kandidati) ne trebaju obeshrabriti te da drugi put pošalju svoje prijedloge, posebice ako kandidati za nagradu nisu na kraju svog radnog vijeka. Iz toga razloga ali i zbog veće važnosti koju dodjeljivanje ove nagrade treba imati u javnosti Ocjenjivački odbor predlaže Glavnom odboru da se pokrene revizija Pravilnika o dodjeli Kukuljevićeve povelje i Poslovnika Ocjenjivačkog odbora za dodjelu Kukuljevićeve povelje. Smjer kojim bi se trebalo ići u reviziji navedenih akata je dijeljenje Kukuljevićeve nagrade na dvije kategorije: za životno djelo i godišnja nagrada sukladno praksi strukovnih društava u Hrvatskoj. Nadalje, Ocjenjivački odbor predlaže Glavnom odboru HKD-a da rokove javne objave poziva i dostave prijedloga ubuduće postavi kalendarski ranije kako bi se odluke mogle donijeti prije ljetnih mjeseci.

Mladen Masar ističe da HKD dodjeljuje dvije nagrade: Kukuljevićevu povelju i Nagradu Eva Verona. Kako je Nagrada Eva Verona za mlađe, a Kukuljevićeva povelja je otprilike nagrada za životno djelo, predlaže da se uvede i treća nagrada - za knjižničare između Verone i Kukuljevića. Predlaže da se uvede Priznanje Aleksandar Stipčević. Priznanje ne mora biti novčano, ali mora vrednovati neka izvanredna postignuća. Kriteriji bi se napisali i obrazložili. Iznosi dodatno pojašnjenje - starimo, općenito kao društvo, a naravno i kao struka. Pet Kukuljevićevih povelja trenutno je premalo za sve kandidate, a bit će ih svake godine sve više.

Prijedlog Ocjenjivačkog odbora za dodjelu Kukuljevićeve nagrade je jednoglasno usvojen.

**Ad. 4. Prijedlog Ocjenjivačkog odbora za dodjelu nagrade „Eva Verona“**

Tamara Krajna, članica Ocjenjivačkog odbora za dodjelu nagrade „Eva Verona“ pročitala je Izvješće i iznijela da su dobitnici Nagrade „Eva Verona“ u 2016.: Ivana Faletar Horvatić, Petar Lukačić, Snježana Stanarević Katavić, Josip Strija i Dina Vrkić (dobitnici su navedeni abecednim redoslijedom).

Ocjenjivački odbor za dodjelu nagrade „Eva Verona“ ističe kako bi bilo dobro propisati oblik u kojem treba predati radnu biografiju i ostale materijale kojima se potvrđuje posebno zalaganje u radu i promicanje knjižničarske struke kandidata predloženih za Nagradu „Eva Verona“. To bi vjerojatno utjecalo na doradu *Poslovnika Ocjenjivačkog odbora za dodjelu Nagrade „Eva Verona“*. Kao mogući model za razradu kriterija kojima bi trebalo prilagoditi predane materijale mogla bi poslužiti *Mjerila za ocjenjivanje stručne osposobljenosti* iz *Pravilnika o uvjetima i načinu stjecanja stručnih zvanja u knjižničarskoj struci*.

Prijedlog je jednoglasno usvojen.

**Ad. 5. Izvješća o radu stručnih, upravnih i drugih tijela Društva, te financijsko izvješće do 31.8.2016. godine**

Izvješća su jednoglasno usvojena.

**Ad. 6. Plan rada i financijski plan Društva za 2017. godinu**

Planovi su jednoglasno usvojeni.

**Ad 7. Pripreme za 41. skupštinu Hrvatskoga knjižničarskog društva**

# Ad 7.1. Prijedlog sastava radnih tijela Skupštine

Dunja Holcer, predsjednica HKD-a, iznijela je članovima Glavnog odbora prijedloge Izvršnog odbora za članove radnih tijela Skupštine kako slijedi:

* **Odbor za verifikaciju punomoći delegata i utvrđivanje kvoruma** – Korina Udina, Silvija Perić, Tea Grašić-Kvesić, Jadranka Lisek, Sanja Radin Mačukat, Milan Šarić (zamjena)
* **Radno predsjedništvo** – Zrinka Udiljak-Bugarinovski, Marija Šegota-Novak, Josip Strija, Jadranka del Ponte, Iva Ciceran, Iva Grisogono (zamjena)
* **Zapisničari** – Marija Šimunović, Sanja Kosić, Rajna Gatalica (zamjena)
* **Ovjerovitelji zapisnika** – Dunja Marija Gabriel, Ivan Stipić, Dubravka Šurlan (zamjena)
* **Birački odbor** – Petar Lukačić, Jagoda Ille, Marko Grbeša, Irena Gotal, Draženka Robotić, Tatjana Basar (zamjena)
* **Povjerenstvo za predlaganje kandidata za Nadzorni odbor i Etičko povjerenstvo** – Jadranka Račić, Ljiljana Križan, Vinka Jelić-Balta, Tomislav Silić (zamjena)

Glavni odbor jednoglasno je podržao prijedloge.

# Ad 7.2. Prijedlog sastava Povjerenstva za zaključke 41. skupštine HKD-a

Dunja Holcer izložila je prijedlog Izvršnog odbora za članove **Povjerenstva za zaključke 41. skupštine HKD-a** kako slijedi: Alka Stropnik, Astrid Grobenski-Grgurić, Dina Mašina, Mila Perasović.

Glavni odbor jednoglasno je podržao prijedlog.

**Ad 7.3. Prijedlog kandidata za članove Nadzornog odbora i Etičkog povjerenstva**

Dunja Holcer izložila je prijedlog Izvršnog odbora za članove Nadzornog odbora i Etičkog povjerenstva kako slijedi:

* **Nadzorni odbor HKD-a** – Marina Vinaj, Ivana Molnar, Tea Grašić-Kvesić, Gorana Tuškan Mihočić (zamjena), Ivan Kraljević (zamjena)
* **Etičko povjerenstvo HKD-a** – Katica Matković Mikulčić, Astrid Grobenski-Grgurić, Ljiljana Vugrinec, Mihaela Kovačić (zamjena), Klaudija Mandić (zamjena)

Glavni odbor jednoglasno je podržao prijedlog.

**Ad. 8. Financijske odluke vezane za 41. Skupštinu**

**Ad 8.1 Odluka o plaćanju računa za 41. Skupštinu**

Dunja Holcer, predsjednica HKD-a traži od Glavnog odbora odobrenje za plaćanje računa za 41. Skupštinu, jer će iznosi prelaziti 10.000kn.

Glavni odbor jednoglasno je podržao prijedlog.

**Ad 8.2 Odluka o osobama koje idu na teret HKD-a na 41. Skupštinu**

Dunja Holcer, iznosi prijedlog osoba koje idu na teret HKD-a na 41. Skupštinu, a to su kako slijedi: članovi Programskog odbora, Organizacijskog odbora, urednici, predsjednica Nadzornog odbora, predsjednica Etičkog povjerenstva, predsjednica Ocjenjivačkog odbora za dodjelu Kukuljevićeve povelje, predsjednica Ocjenjivačkog odbora za dodjelu nagrade „Eva Verona“, te pozvani gosti iz susjednih i drugih regionalnih društava. Za sve članove Društva koje idu na teret Društva, Društvo osigurava smještaj u dvokrevetnim sobama, noćenje s doručkom, oslobađanje od kotizacija (ukoliko nisu delegati) te besplatan prijevoz organiziranim autobusom. Za goste koji dolaze iz inozemstva Društvo osigurava smještaj u hotelu, oslobađa ih kotizacije te im osigurava besplatan prijevoz organiziranim autobusom kojim idu i ostali članovi Društva. Za pozvane izlagače Društvo osigurava povratne avionske karte, smještaj u hotelu, oslobađa ih kotizacije te im osigurava prijevoz od aerodroma do hotela i nazad.

Glavni odbor jednoglasno je podržao prijedlog.

**Ad 8.3 Odluka o sniženju cijena izdanja HKD-a 30% na 41. Skupštini**

Glavni odbor jednoglasno je podržao prijedlog.

**Ad 8.4 Prijedlog Stručnog odbora da Sonja Avalon ide na teret HKD-a na 41. Skupštinu**

Tamara Krajna iznosi prijedlog Stručnog odbora da Sonja Avalon ide na teret HKD-a na 41. Skupštinu.

Razvila se rasprava u kojoj je iznijeto mišljenje da postoje i drugi umirovljenici koji bi po nekoj osnovi bili zaslužni ići na Skupštine HKD-a, a to je prije svega odluka regionalnih društava.

Glavni odbor jednoglasno je odbio prijedlog.

**Ad. 9. Razno**

Dunja Holcer obavještava članove Glavnog odbora da je u tijeku *Javni poziv na predlaganje kandidata za dodjelu Nagrade "Tibor Tóth" za 2016.* Hrvatskog informacijskog i dokumentacijskog društva, te ako netko ima prijedlog slobodan je prijaviti kandidata.

Zapisnik sastavila:

Tina Matošević, poslovna tajnica HKD-a